[pic] | KOMISIJA EVROPSKIH SKUPNOSTI |

Bruselj, 5.5.2009

C(2009) 218 konč.

Predlog

SKLEP SVETA

o določitvi stališča Skupnosti, ki se sprejme na Medameriški komisiji za tropskega tuna

OBRAZLOŽITVENI MEMORANDUM

V skladu z drugim pododstavkom člena 300(2) Pogodbe ES mora o stališčih, ki se sprejmejo v imenu Skupnosti v regionalnih organizacijah za upravljanje ribištva, kadar morajo te sprejeti sklepe s pravnim učinkom, z izjemo sklepov o dopolnitvah ali spremembah njihovega institucionalnega okvira, odločiti Svet s kvalificirano večino na predlog Komisije.

Glede na to obveznost in podobne sklepe Sveta glede Mednarodne komisije za ohranitev atlantskega tuna, Generalne komisije za ribištvo v Sredozemlju in Komisije za tune v Indijskem oceanu in podobne predloge Evropske komisije za druge regionalne organizacije za upravljanje ribištva predlaga Evropska komisija ta sklep o sprejetju stališča Skupnosti v Medameriški komisiji za tropskega tuna. Da bi zagotovili skladnost, ta predlog sledi enakemu pristopu kot pri drugih regionalnih organizacijah za upravljanje ribištva.

Predlog

SKLEP SVETA

o določitvi stališča Skupnosti, ki se sprejme na Medameriški komisiji za tropskega tuna

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 37 Pogodbe v povezavi z drugim pododstavkom člena 300(2) Pogodbe,

ob upoštevanju predloga Komisije,

ob upoštevanju naslednjega:

(1) Člen 33 Pogodbe ES v povezavi s členom 32 Pogodbe določa, da je eden od ciljev skupne ribiške politike zagotoviti redno preskrbo. Uredba (ES) št. 2371/2002[1]določa, da Skupnost uporabi previdnostni pristop pri sprejemanju ukrepov za varovanje in ohranjanje živih vodnih virov, za zagotavljanje njihovega trajnostnega izkoriščanja in za zmanjšanje vpliva ribolovnih aktivnosti na morske ekosisteme. Določa tudi, da je cilj Skupnosti postopno izvajanje na ekosistemu temelječega pristopa glede upravljanja ribištva in prispevek k učinkovitim ribolovnim aktivnostim znotraj rentabilne ter konkurenčne ribiške in ribogojne industrije, ki bo zagotavljala primeren življenjski standard za tiste, ki so odvisni od ribolovnih aktivnosti, in upoštevala interese potrošnikov.

(2) Evropska skupnost je sodelujoča nepogodbena stranka pri Medameriški komisiji za tropskega tuna (IATTC) in zato mora spoštovati ohranjanje in vodenje ukrepov, ki jih sprejme IATTC. Evropska skupnost bo postala članica IATTC, ko bo začela veljati Konvencija o krepitvi Medameriške komisije za tropskega tuna, ustanovljene leta 1949 s konvencijo med Združenimi državami Amerike in Republiko Kostariko („Konvencija iz Antigve“). Evropska skupnost je potrdila Konvencijo iz Antigve s Sklepom Sveta 2006/539/ES[2]. Do začetka veljavnosti Evropska skupnost ne sme ovreči predmeta in cilja te nove konvencije. V vmesnem obdobju je bil Španiji s Sklepom Sveta 1999/405/ES[3] odobren začasen pristop h Konvenciji o ustanovitvi IATTC.

(3) IATTC lahko na podlagi znanstvenih dokazov sprejme odločitve za ohranitev populacij izrazito selivskih staležev rib (tunov in tunom podobnih rib) na območju Konvencije na ravni, ki zagotavlja dolgoročno trajnost teh staležev.

(4) Na podlagi drugega pododstavka člena 300(2) Pogodbe ES mora biti stališče Skupnosti v organih, ustanovljenih z regionalnimi sporazumi v ribiškem sektorju, ki morajo sprejemati sklepe s pravnim učinkom (ki ne spreminjajo institucionalnega okvira zadevnih sporazumov), sprejeto s kvalificirano večino s sklepom Sveta na predlog Komisije –

SKLENIL:

Člen 1

Stališče, ki se sprejme v imenu Skupnosti v Medameriški komisiji za tropskega tuna, kadar mora navedena komisija sprejeti sklepe s pravnim učinkom, je določeno v Prilogi k temu sklepu.

Člen 2

Stališče Skupnosti iz Priloge k temu sklepu najpozneje na letnem srečanju Medameriške komisije za tropskega tuna v letu 2014 oceni in po potrebi revidira Svet na predlog Komisije.

V Bruslju,

Za Svet

Predsednik

PRILOGA

Stališče Skupnosti v Medameriški komisiji za tropskega tuna

1. NAčELA

Evropska skupnost v okviru IATTC:

a) deluje v skladu s cilji Skupnosti na področju skupne ribiške politike, zlasti s previdnostnim pristopom za zagotavljanje trajnostnega izkoriščanja vrst, ki jih uravnava IATTC, spodbujanje postopnega izvajanja na ekosistemu temelječega pristopa glede upravljanja ribištva in zmanjševanje vpliva ribolovnih aktivnosti na morski ekosistem, kot tudi s spodbujanjem rentabilne ter konkurenčne ribiške industrije Skupnosti, ki naj zagotavlja primeren življenjski standard za tiste, ki so odvisni od ribolovnih aktivnosti, in upošteva interese potrošnikov;

b) zagotavlja, da so ukrepi IATTC v skladu s cilji Konvencije IATTC;

c) zagotavlja, da so ukrepi IATTC skladni z mednarodnim pravom, zlasti z določbami Konvencije ZN o mednarodnem pomorskem pravu, Sporazuma ZN v zvezi z ohranjanjem in upravljanjem čezconskih staležev rib in izrazito selivskih staležev rib ter Sporazuma o spodbujanju usklajevanja ribiških plovil na odprtem morju z mednarodnimi ukrepi za ohranjanje in upravljanje;

d) spodbuja dosledna stališča v okviru regionalnih organizacij za upravljanje ribištva;

e) si prizadeva za sinergijo s politiko, ki jo Skupnost uresničuje kot del bilateralnih odnosov glede ribolova s tretjimi državami, in skladnost z njeno politiko zunanjih odnosov;

f) zagotavlja, da se spoštujejo mednarodne obveznosti Skupnosti.

2. Smernice

Evropska skupnost si po potrebi prizadeva za podporo pri sprejetju naslednjih ukrepov IATTC:

a) strogih ukrepov za ohranjanje in upravljanje ribolovnih virov, s katerimi se ob upoštevanju najboljših razpoložljivih znanstvenih mnenj zagotavlja njihovo dolgoročno trajnost, med drugim z začasnimi zaporami za plovila z zaporno plavarico, ki lovijo velikookega tuna, rumenoplavutega tuna in črtastega tuna, ter enakovrednih ukrepov za plovila s parangalom, ki lovijo staleže tuna ali mečarice. Po potrebi se preučijo posebni ukrepi za staleže, ki jim grozi prelov, da bi se preprečilo povečanje ribolovnih aktivnosti;

b) ukrepov za nadzor nad ribolovnim naporom, s katerimi se zagotavlja njegova sorazmernost z ribolovnimi možnostmi;

c) razvoj in uporaba učinkovitih ukrepov spremljanja, nadzora in pregleda, ki zadeva med drugim sistem spremljanja plovil, shemo opazovalcev, ukrepov države pristanišča, strogo shemo nadzora pretovarjanja na morju in shemo dokumentacije ulova nekaterih vrst, kadar je to potrebno;

d) izboljšanih ukrepov boja proti nezakonitim, nereguliranim in neprijavljenim ribolovnim aktivnostim (aktivnosti IUU);

e) nadaljevanje prizadevanj za modernizacijo IATTC, vključno s pregledom njene uspešnosti.

[1] UL L 358, 31.12.2002, str. 59.

[2] UL L 224, 16.8.2006, str. 22.

[3] UL L 155, 22.6.1999, str. 37.